**Keresztút**

**(2025. április 4.)**

***Bevezető imádság***

Jézusom, Édesanyád meghívott, hogy imádkozzunk szívvel, elmélkedjünk szenvedésedről és halálodról, s hódoljunk keresztednek. Kész vagyok a Te és az én Anyámmal követni Téged keresztutadon, azzal a szeretettel, mellyel Ő kísért Téged. Úgy szeretném hordozni keresztjeimet, ahogy Te tetted. Add, hogy melletted megtanuljak segíteni másoknak a keresztek hordozásában és felsegíteni mindazokat, akik elestek.

Mária, most elindulok Veled Jézust követve a kereszt útján. Viszem saját keresztemet, családom, az Egyház, a világ keresztjét. Szeretném vállaimat minden kereszt alá helyezni és mindenkinek segíteni.

A medjugorjei plébániához tartozóknak azt mondtad:

**„Nektek nagy és súlyos keresztetek van, de ne féljetek hordozni! Itt van Fiam, aki majd segít.”**

Hiszem, hogy ezt az én bátorításomra is mondtad. Köszönöm!

**Drága gyermekek!**

**Ebben a kegyelmi időben imádkozzatok velem, hogy a jó győzzön bennetek és körülöttetek. Kicsi gyermekek, különleges módon imádkozzatok Jézussal egyesülve az ő keresztútján. Foglaljátok imáitokba az emberiséget, amely Isten és az Ő szeretete nélkül tévelyeg. Legyetek imádság, legyetek fény és tanúk kicsi gyermekek mindazok számára, akikkel találkoztok, hogy az irgalmas Isten irgalmas legyen hozzátok.**

**Köszönöm, hogy válaszoltatok hívásomra. (2024.03.25.)**

**ének**

**1. állomás: Jézust halálra ítélik (Szőlősi kápolna, kapu)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Pilátus ismét összehívta a főpapokat, a véneket és a népet, így szólt hozzájuk: „Elém vezettétek ezt az embert, mint a nép lázítóját. Jelenlétetekben kihallgattam, de az ellene felhozott vádak közül nem találtam egyben sem vétkesnek.” (Luk. 23, 13-14.)**

Jézus, íme Előtted vagyok. Te nem ítélsz el, nem keresed hibáimat, hanem meg akarsz tisztítani azoktól. Köszönöm! Most őszintén sajnálom, hogy annyiszor elítéltem másokat, rosszat beszéltem felebarátaimról, elhallgattam az igazságtalanságokat és rendetlenségeket, melyeket másoknak okoztak.

Jézusom, add kegyelmedet, hogy ezentúl egészen a Tied legyek!

Kérlek mindazokért is, akik a keresztutat végzik templomainkban, vagy otthonukban. Légy könyörületes mindenkihez! Vedd le róluk a megbélyegzést, amit hordoznak, és amit másokra róttak! Ezentúl az ember úgy állhasson a másik előtt, mint testvér a testvér előtt! Ne pusztuljanak el többé az igazak! Uralkodjék szeretet és béke!

Mária, Te hallottad az ítéletet, de nem ítélkeztél. Légy velem és gyermekeid mellett! Köszönöm, hogy azt mondtad:

**„Drága gyermekeim! Sajátos módon szeretnélek ma felszólítani benneteket a kitartóan álljatok helyt a megpróbáltatásokban. Gondoljatok arra, hogy a Mindenható még ma is szenved bűneitek miatt! S ha majd szenvedni fogtok, ajánljátok szenvedéseiteket áldozatként Istennek! Köszönöm, hogy válaszoltatok hívásomra!”** (1984. márc. 29.)

*(Rövid csendben ajánljuk fel Istennek keresztjeinket és szenvedéseinket!)*

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**2. állomás: Jézus vállára veszi a keresztet (Váci M. u. – Nap u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Amikor az egész néphez szólt, ezt mondta: „Aki követni akar, tagadja meg magát, vegye vállára keresztjét minden nap és úgy kövessen… Mert mi haszna van belőle az embernek, ha megszerzi akár az egész világot is, de maga elpusztul vagy súlyos sérelmet szenved.” (Luk. 9. 23. 25.)**

Jézus, Te szívesen vetted fel keresztedet, mert az abban az órában az Atya akarata volt. Megengedted, hogy bántalmazzanak, hogy mi elkerülhessük a bántalmakat. Sajnálom, hogy oly sokszor visszautasítottam a keresztet, a könnyebb utat választva. Bánom, amiért ellenálltam a szeretet és türelem keresztjének és a gyűlölet, önzés, türelmetlenség és békétlenség keresztjét választottam. Most fogtam fel, hogy viselkedésemmel gyakran raktam kereszteket felebarátaim vállaira. Bocsáss meg! Ezentúl úgy szeretném elfogadni a kereszteket, ahogyan Te fogadtad azokat… Megbocsátok mindazoknak, akik bűneikkel kereszteket raktak vállaimra, sokszor nagyon súlyos kereszteket. Azokért kérlek, akik megbántottak, nem szerettek, akik nem bocsátották meg gyengeségeimet és bűneimet, hanem gonoszsággal viszonozták a rosszat. Megbocsátok nékik! Bocsáss meg Te is!

Mária, most jobban megértem, hogy velem vagy. Nyerd el számomra a kegyelmet, hogy tudjam elfogadni és hordozni a kereszteket! Köszönöm, hogy a szenvedések közepette is arra buzdítottál, kérjem a szeretetet.

**„Drága gyermekeim! Ezekben a napokban, míg örömmel ünneplitek a keresztet, szeretném, hogy keresztetek számotokra is öröm legyen. Ezért, drága gyermekeim, imádkozzatok, hogy a betegséget és szenvedéseket Jézushoz hasonlóan, szeretettel tudjátok elfogadni. Csak így részesíthetlek benneteket gyógyulásban és örömmel kegyelemben oly mértékben, ahogy Jézus azt megengedi. Köszönöm, hogy válaszoltatok hívásomra!”** (1986. szept. 11.)

Mária, fáradhatatlanul taníts, hogyan fogadjam és hordozzam a kereszteket!

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**3. állomás: Jézus először esik el a kereszttel (Váci M. u. – Mátyás király u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„A gyöngék közt gyönge lettem, hogy megnyerjem a gyöngéket. Mindenkinek mindene lettem, hogy mindenkit üdvözítsek.” (1Kor. 9, 22.)**

Jézusom, nézlek, ahogy elestél a kereszt súlya alatt. Tudom, hogy az önként vállalt keresztek is lehetnek súlyosak. Neked nem kellett volna elesned. Angyal-sereget hívhattál volna, és nem esel el. De Te a szenvedő ember útján haladtál. Mindenben hasonlatossá váltál hozzánk, kivéve a bűnt. Hála Néked, Jézus! Amikor visszagondolok eleséseimre, szeretetlenségeimre, hitetlenségeimre és reménytelenségeimre, csak azt tudom ismételni: Bocsáss meg! Oly sokszor eldobtam keresztemet és nem akartam hordozni, így másoknak kellett alatta elesniük. Bocsáss meg, amiért szeretetem sokszor oly rövid lélegzetű volt! Ugyanezt kell mondanom hitemről és reményemről is, így gyakran és könnyen kétségbeestem…

Jézus, köszönöm, hogy elested után nem mondtál le utadról. Köszönöm, hogy nem mondtad az Atyának: „Nem bírom tovább,” hanem felkeltél és folytattad utadat. Jézus, adj erőt, hogy minden esés után felálljak, de segíts, hogy ne essek el!

Kérlek mindazokért, akik mellett elmentem és nem voltam kész segíteni, hogy fájdalmukból újra felemelkedjenek. Jézus, adj kegyelmet, hogy felálljanak, engem pedig taníts meg, miként segíthetek nekik ismét talpra állni.

Megváltóm, sokan álltak e stációd előtt az egész világból, és elhatározták, vigyázni fognak, hogy el ne essenek. Most újra összeroskadnak a szenvedés, bűn és a gonoszság keresztjei alatt. Jézusom, kegyelmed újítsa meg és emelje fel őket!

A gyűlölet terhe alatt dőlt össze a világ békéje, a gazdagság és hódítás utáni vágy súlya alatt bukott el az igazság és szeretet. Sokan annyira az anyagi javakhoz láncolták magukat, hogy azok teljesen a földre szegezték őket, és nem képesek felállni. Add meg, hogy mindannyian felemelkedjünk és elinduljunk a feltámadás útján!

*(Név szerint imádkozz azért, akiről tudod, hogy súlyos szenvedések között él!)*

Mária, tehetetlenül szemlélted Fiad elestét, de hűséged biztosan nagy vigaszul szolgált. Köszönöm, hogy megígérted, mindig velünk leszel!

**„Drága gyermekeim! Nem, nem tudjátok, mily nagy kegyelmet ad nektek Isten. Ti nem akartok megtérni e napokban, amikor a Szentlélek sajátos módon működik. Szívetekkel a földi dolgok felé fordultatok és azok teljesen lekötnek benneteket. Fordítsátok szíveteket az ima felé és kérjétek, hogy áradjon rátok a Szentlélek! Köszönöm, hogy válaszoltatok hívásomra!”** (1985. máj. 9.)

Mária, segíts keresztjeinkkel felkelnünk, és Fiad eleste gyógyítson meg minket!

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**4. állomás: Jézus találkozik Édesanyjával (Mátyás király u. – Magdolna u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Simeon megáldotta őket, és így szólt anyjához, Máriához: „Ez sokak romlására és sokak feltámadására lesz Izraelben, jel lesz, amelynek ellene mondanak – a te lelkedet is tőr járja át, hogy sokaknak kiderüljenek a titkos gondolatai.” (Luk. 2, 34-35.)**

Mária, találkoztál Fiaddal a keresztúton. Csak tekinteteddel vigasztalhattad. Biztosan Te is az Ő tekintetéből értetted meg, hogy elfogadta a szenvedést és a keresztet megmentésünkért. Mária, köszönöm, hogy nem hátráltál meg! A keserűségnél erősebb volt Benned a szeretet, és tekintetetek találkozásában mindketten újra elfogadtátok az Atya akaratát. Mindketten szeretettel és odaadással szenveditek el és hordozzátok a keresztet. Mária, esdekeld ki számomra a magadéhoz hasonló hűséget!

Bocsásd meg Jézus, hogy kerültem a Veled való találkozásokat és amiért gyakran felületesek is voltak találkozásaim! Ajándékozd azt a kegyelmet, hogy minden körülményben találkozzam Veled!

Másokkal is szeretetben akarok találkozni, akkor is, ha én szenvedek, vagy ők. Nem akarok többé senkit elkerülni. Jézusom, még kérlek minden szenvedőért, akik nem találnak segítő kezekre. Kérlek mindazokért, akiket megvetnek!

Köszönet a figyelmeztetésért:

**„Drága gyermekeim! Nem, nem tudtok szeretni és nem tudjátok szeretettel meghallgatni szavaimat. Legyetek tudatában annak én szeretteim, hogy Édesanyátok vagyok és azért jöttem a Földre, hogy tanítsalak benneteket szeretettel hallgatni, szeretettel imádkozni, és nem kereszthordozástok miatti kényszerből. A kereszt által Isten megdicsőül minden emberben. Köszönöm, hogy meghallgattátok felszólításomat!”** (1984. nov. 29.)

Mária, igyekszem ismét megtanulni a kereszthordozást szeretettel és szeretetben találkozni azokkal, akik saját keresztjeiket hordozzák…

**Miatyánk …**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**5. állomás: Cirenei Simon segít Jézusnak a keresztet hordozni**

**(Balassi B. u. – Szív u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Ahogy elvezették, megállítottak egy cirenei Simont, aki éppen a mezőről tartott hazafelé. Vállára adták a keresztet, hogy vigye Jézus után.” (Luk, 23, 26.)**

Jézusom, azok, kiknek feladata volt, hogy minél jobban megkínozzanak és mielőbb keresztre feszítsenek, kerestek egy embert, aki segít keresztedet vinni. És rákényszerítették Simont, aki hazatérőben volt a munkából…

Simon, mit éreztél? Vajon nem mondtad magadban: Miért éppen nekem kell segítenem? Hisz egész nap dolgoztam, és fáradt vagyok a munkától. Miért éppen nekem kell – nem kérdezted-e magadtól – vinnem valakinek a keresztjét, aki a mi törvényeink szerint megérdemelte azt? Csakugyan nekem kell részt vennem az ő szégyenében? Simon, megértelek, ha ellenálltál és morogtál. Mégis segítettél vinni a keresztjét annak, aki tudott módot találni, hogy köszönetet mondjon. Jézusnak segítettél! Mi, Simon, mindannyian boldognak nevezünk téged, mert Ő ezért biztosan örök élettel jutalmazott meg.

Köszönöm Jézus, hogy elfogadtad ezt a segítséget! Add, hogy felismerjelek minden szenvedőben! Add, hogy megértsem, boldogabb lehetek cirenei Simonnál, mert minden nap Neked segíthetek! Segíts megragadnom minden alkalmat, hogy a szeretet boldogságát már itt ízlelhessem!

Jézus, mindazokért kérlek, akiket nem akartam megsegíteni. Bocsáss meg nekem, a nekik okozott sebeket pedig gyógyítsd meg! Hála Néked azokért, kiknek nevedben segítettem, és akik nekem nyújtottak nevedben segítséget!

Mária, köszönöm, hogy meg akarsz tanítani, hogy minden emberben ismerjem fel és szeressem a testvért. Köszönöm az üzenetet, melyben értésemre adtad, hogy ma is segítséget nyújthatok Jézusnak:

**Drága gyermekeim! Felszólítalak titeket, hogy imáitokkal segítsetek Jézusnak, minden terve megvalósításában, amit itt tesz. Áldozatokat is mutassatok be Jézusnak, hogy minden az Ő terve szerint valósuljon meg, hogy a Sátán semmit se tehessen. Köszönöm, hogy meghallgattátok hívásomat!** (1986. jan. 9.)

Mária, Veled ajánlom fel imáimat, áldozataimat és életemet a béke és szeretet terveinek megvalósításáért a világon.

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**6. állomás: Veronika kendőt nyújt Jézusnak (Szív u. – Teleki P. u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Szebb vagy, mint bárki az emberek közül.” (Zsolt. 45,3.)**

Jézus, elcsúfították arcodat is. A vér verítékkel keveredett. Felismerhetetlenné váltál. Szíved a legszebb volt, ezért volt szép arcod is. Benső szépséged átragyogott még a megvetés és megalázás órájában is. És ekkor egy bátor asszony lépett Hozzád és letörölte arcodat. Jézus, Te nem felejted el, hogy hálás légy. Veronika arcod képmását találta kendőjén…

Abban az ellened tömörült tömegben nem mindenki felejtette el, hogy csak jót tettél, hogy oly sokszor felszárítottad a keserűség és bánat könnyeit, melyek fajdalomtól és szenvedéstől patakzottak. Köszönöm, Veronika, hogy nem féltél, bár számolnod kellett személyes sértésekkel és megaláztatásokkal, mert pártfogásba vetted az elítéltet!

Jézusom, bánom, hogy vétkeimmel oly sokszor csúfítottam el saját arcomat és mások arcát. Mégis tudom, hogy közülünk mindenkivel azonosultál. Bocsáss meg! Jézusom, azt akartad, hogy arcom és életem a Tiéd tükörképe legyen! De oly sokszor elfelejtettem ezt, így a Te fényed és örömöd nem juthattak el másokhoz. Kérlek, tisztítsd meg arcomat minden szennytől és ránctól, hogy fényed rajtam is átragyogjon!

Azokért is kérlek, akik több szeretetet vártak tőlem, és több megértést, s ehelyett tekintetem sötét volt az önzéstől és gőgtől, tapintatlanság homályosította el. Add, hogy a Te arcod és fényed ragyogjon ezentúl bennünk és általunk mindenkire.

Köszönöm azokat, akik ma a Te legmegvetettebb testvéreiden segítenek, s bennük a Te arcodat látják!

Jézus, különösen népemért kérlek, segítsd, hogy megszabaduljon a káromkodástól, amivel oly sokan elcsúfítják arcodat és nevedet, méltóságodat és dicsőségedet. Bocsáss meg, és adj új kegyelmet!

Mária, Te szívedben biztosan köszönetet mondtál Veronikának Jézus iránti figyelmességéért. Mária, nekem és mindenkinek esdd ki azt a nagy ajándékot Fiadtól, hogy orcáinkról az Ő arca sugározzék vissza! Ezt kívánod Te is:

**„Drága gyermekeim! Ma arra kérlek titeket, döntsétek el, akartok-e üzeneteim szerint élni! Szeretném, hogy tevékenyen éljétek és továbbítsátok üzeneteimet! Különösen azt kívánom, hogy mindannyian Jézus visszfénye legyetek, amely ennek a sötétségben botorkáló, hitetlen világnak fog világítani. Szeretném, ha mindannyian egymás világosságává lennétek, hogy a világosságról tegyetek tanúságot. Drága gyermekeim, nem a sötétségre, hanem világosságra vagytok hivatottak. Ezért életetekkel a világosságot éljétek!** (1986. jún. 5.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**7. állomás: Jézus másodszor esik el a kereszttel (Szív u. – Széchenyi u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

Jézus, Édesanyáddal, Simonnal és Veronikával történt vigasztaló találkozásod után mégegyszer elestél. Bizonyosan nehezebb és fájdalmasabb volt az elsőnél. A Téged körülvevő gyűlölet és féktelenség minél gyengébbnek látott, annál jobban dühöngött. De Te, bár ennyire szenvedtél, mégis folytattad utadat.

Köszönöm Jézus, utadat, elestedet, és a bátorságot, hogy ismét felálltál. Bocsásd meg eséseimet, bocsásd meg a rövidéletű jószándékaimat! A megpróbáltatások és nehézségek közepette túl könnyen feledtem utamat és irányomat, miközben rossz szokásaim megmaradtak. Jézus, most szeretnék ismét felállni, s ígérem, hogy minden esés után felállok. Köszönöm irántam tanúsított türelmedet!

E második elestednél mindazokért kérlek, akik újra elbuktak, önmagukban csalódva, elveszítve bizalmukat a Te irgalmadban. Segítsd őket ismét felállni! Ne legyen többé olyan ember, aki élete útján bűnökben és bajokban marad! Áramoljon át minden szíven új erő és megújult akarat az újrakezdéshez.

**Drága gyemekek! Imádkozzatok és újítsátok meg szíveteket, hogy a jó, amit elvetettetek az öröm és az Istennel való egység gyümölcsét teremje. A konkoly sok szívet benőtt és terméketlenné váltak, ezért ti, kicsi gyermekek, legyetek fény, szeretet és az én kinyújtott kezem ebben a világban, amely Istenre vágyakozik, aki a szeretet. Köszönöm, hogy válaszoltatok hívásomra.** (2024. február 25.)

Mária, kérlek, add, hogy ne legyünk többé fáradtak, és a szeretet győzedelmeskedjék minden fáradtság felett, és Veled kezdhessük újra utunkat.

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**8. állomás: Jézus vigasztalja a siránkozó asszonyokat (Széchenyi u. köz)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Nagy tömeg követte, asszonyok is, akik jajgattak és sírtak miatta. Jézus hozzájuk fordult: Jeruzsálem leányai – mondta nekik –, ne engem sirassatok. Inkább magatokat sirassátok és gyermekeiteket, mert jönnek majd napok, amikor azt fogják mondani: Boldogok a meddők, akik nem szültek, nem szoptattak. Akkor majd unszolni kezdik a hegyeket: Omoljatok ránk! És a dombokat: Takarjatok el! Mert ha a zöldellő fával így tesznek, mi lesz a sorsa a kiszáradt fának?”** (Luk. 23, 27-31.)

Szelíd és alázatos szívű Jézusom! Szenvedésed sem vakká, sem süketté nem tett. Láttad az asszonyokat, akik sírtak rajtad és utánad. Te soha nem szeretted az őszintétlen szót. Te, az emberi nemért szenvedő, kínlódásoddal és kereszteddel nem kívántál felületes részvétet kelteni, hanem az élet gyökeres megváltoztatására szólítottál fel bennünket. Jézus, bocsáss meg, hogy ott kerestem vigaszt, ahol nem kaphattam! Önszeretetből oly sokszor engedtem el fülem mellett az igazságot és a hízelkedések és hazugságok felé fordultam. Nem volt erőm szeretettel megmondani az igazat. Magamat és másokat csaptam be kételkedő szavaimmal.

Bocsásd meg minden őszintétlenségemet és minden félelmemet, melyek arra késztettek, hogy ne mindig a szeretetben keressem az igazságot! Segíts, hogy ezentúl ne keressek hazug, vigasztaló szavakat, s ne fogadjam el azokat, valamint másoknak se kínáljam fel! Szeretnék másokkal a Te világosságodban és igazságodban élni!

Mária, köszönöm hozzánk intézett szavaidat, melyekre ezen állomásnál emlékezem!

**"Drága gyermekek! Ebben a kegyelmi évben a megtérésre hívlak benneteket. Drága gyermekek, helyezzétek Istent életetek középpontjába és ennek gyümölcse lesz a felebarát iránti szeretet és a tanúságtétel öröme, életszentségetek pedig a hit igazi tanúságtétele lesz. Köszönöm, hogy válaszoltatok hívásomra." (**2025. január 25.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**9. állomás: Jézus harmadszor esik el a kereszt súlya alatt**

**(Béke u. – Széchenyi u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„A kő, amit az építők elvetettek,**

**szegletkővé lett.**

**Az Úr vitte végbe ezt...** (Zsolt 118, 22-23a)

Jézus, mire gondolhatok még az újabb elesés előtt? Térdre hullok, s szívemmel szemlélem azt, ami Veled történik. Végképp le vagy törve. És azok, akik keresztrefeszítésed színhelyére vezettek, biztosan türelmetlenné váltak eséseidtől, mert terveiket lassították. Te ellenben türelmes voltál magaddal és velük is. Nékik megbocsátottad Jézusom, saját kék foltjaidat, az esések okozta sebeket pedig értünk ajánlottad fel az Atyának. Mindezt köszönöm!

Bocsáss meg Jézus, hogy oly sokszor voltam türelmetlen a kicsinyekkel és gyengékkel, az erősebb előtt pedig féltem! Vonakodtam kiállni az igazság mellett. Jézus, bocsásd meg, hogy szeretetem gyakran gyenge volt, így nem kötöztem be mások sebeit, s nem óvtam meg őket a kék foltoktól sem! Ezért mindazokért könyörgök Hozzád, akiknek bűnbeesését én okoztam. Segítsd meg őket!

Kérlek Jézus, minden családért, akik a szülők bűneitől szenvednek, az apa és anya közti veszekedésektől, a gyerekek és szülők közti nézeteltérésektől, hűtlenségektől, káromkodástól, italozástól, az ártatlan életek megölésétől az anyaméhben! Kérlek az ifjúságért is, mely a kábítószer-élvezet és az alkoholizmus rabjává vált. Jézus, segítsd újra felkelni őket és új útra indulni!

Jézus, válj Te szegletkövünkké, hogy többé soha ne utasítsunk el Téged, s így a Terád alapozott házunk biztonságban legyen! A mai világ sok mindenben eldobott Téged. Ezért bomlanak szét a családok, ezért mennek tönkre nemzetek. Ó, Jézus, légy szegletkövünk, hogy utunk Teveled ezentúl egyenes és biztos legyen!

Mária, ennek az esésnek is szemlélője voltál. A fájdalom újabb tőre járta át a szívedet. Tovább szenvedtél, és az eséseket felajánlottad mindannyiunk újabb felemelkedéséért. Hála Neked Mária azokért a szavakért, melyekre ma örömmel emlékezem:

**„Drága gyermekeim! Ma szeretném elmondani, hogy Isten megpróbáltatásokat kíván küldeni rátok, melyeket imával győzhettek le. Isten próbára tesz titeket a mindennapi munkátokban. Most azért imádkozzatok, hogy leküzdjetek minden kísértést! Mindenből, amin keresztül Isten megpróbál titeket,gyertek ki nyitottabban Isten felé és szeretettel közeledjetek Hozzá! Köszönöm, hogy válaszoltatok hívásomra!”** (1985. aug. 22.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**10. állomás: Jézust megfosztják ruháitól (Béke u. – Kiskókai u. )**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Amikor a katonák fölfeszítették Jézust, fogták ruhadarabjait és négy részre osztották, minden katonának egy-egy részt, majd a köntösét is…”   
(Ján. 19, 23.)**

Jézus, szégyellem, amit Veled műveltek. Levetkőztettek. Ruha nélkül maradtál, mezítelen. Te, isteni Ige, aki által minden teremtetett és felöltöztetett, ruhátlanul állsz. Azért tetted ezt, hogy rólunk levedd a bűn és halál átkát, s az élet és feltámadás áldásába öltöztess minket. Köszönöm Néked!

Jézus, bocsáss meg, amiért engedtem szenvedélyeimnek, hogy kedveztem testem követeléseinek lelkem és szellemem kárára! Bocsásd meg, hogy fontosabbnak ítéltem testem szükségleteit a lelkieknél. Add a megtérés kegyelmét! Irgalmad burkoljon be, hogy ezentúl a lélek törvényei szerint élhessek! Segíts megszabadulnom minden rendellenességtől: a gyűlölettől, paráznaságtól, kapzsiságtól, falánkságtól, haragtól, dühtől és gonoszságtól!

Mária, hogyan érezhetted magad ennél az állomásnál, elképzelni sem tudom, nemhogy átérezni. Most azonosulok érzéseiddel és Tőled szeretném megtanulni a Lélek szerinti életet. Hálát adok következő szavaidért:

**„Drága gyermekeim! Napról napra szeretnélek benneteket életszentségbe, engedelmességbe, jóságba és az Isten iránti szeretetbe öltöztetni, hogy egyre szebbé váljatok és készségesebbek legyetek Uratok számára. Drága gyermekeim. Hallgassátok és éljétek üzeneteimet. Vezetni szeretnélek titeket. Köszönöm, hogy válaszoltatok felszólításomra!”** (1985. okt. 24.)

Mária, köszönöm, hogy nem tűröd el mezítelenségemet, amit a bűn okozott bennem, és köszönöm azt a kívánságodat, hogy szépen felöltöztess engem!

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**11. állomás: Jézust a keresztre szegezik (Kiskókai u. kereszt)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Titeket tehát, akik bűneitek és testi körülmetéletlenségetek következtében halottak voltatok, vele együtt életre keltett. Megbocsátotta minden bűnünket. A követelményeivel ellenünk szóló adóslevelet eltörölte, az útból eltávolította, és a keresztre szegezte.” (Kol 2, 13-14)**

Jézus, a kereszt, amelyet hordoztál, s amely felsebezte már megostorozott hátadat, most kemény fekhelyeddé lesz. Mily kínokat álltál ki, míg a keresztre szegeztek, azt soha senki nem tudja elmondani…

Jézus, a megváltás új útját nyitottad meg, amikor nem válaszoltál a sértésekre, amikor nem akartál bosszút állni azért, amit Veled tettek. Köszönöm Néked, szenvedők közt a legtöbbet Szenvedő! Szenvedésed megváltott minket, embereket, mert szenvedve szerettél és szeretve szenvedtél.

Bocsáss meg Jézus, hogy viselkedésemmel másokat a szégyenfára szegeztem, haragommal másokat félelembe és szorongásba kergettem, hogy gyűlöletemmel oly sokszor zártam be szívem kapuját mások előtt!

Szabadíts meg a jogtalan kívánságoktól és negatív szokásaimtól, melyek megbéklyóznak.

Jézus, szabadítsd meg a szegényeket, kik a nyomorúság keresztjeire vannak feszítve, a gazdagok kizsákmányolása és igazságtalan viselkedése miatt! Szabadítsd meg a gyermekeket, akik szüleik viselkedésének következtében vannak a kereszten. Távolíts el, ó Jézus, minden erőszakot és feszültséget az állampolgárok és az államok közül! Segíts keresztrefeszítenünk minden szenvedélyt, minden keménységet és gőgöt, hogy szeretet, béke, kölcsönös kiengesztelődés és megértés szülessék.

Ó, Mária, minden kalapácsütés visszhangot vert anyai szívedben. Mindent elviseltél. Egyenes derékkal. Köszönöm, hogy szeretsz és el akarsz vezetni a megváltásra! Mária, segíts lerombolnom mindazt, ami megkötözve tart, és ami arra szolgál, hogy másokat megfeszítsek, hogy ezentúl csak a mások iránti szeretethez legyek láncolva. Köszönöm e szavaidat:

**„Drága gyermekeim! Ma is arra szólítalak fel benneteket, hogy egyre jobban nyíljatok meg Istennek, hogy rajtatok keresztül tudjon hatni. Amennyire megnyíltok, annyi áldásban lesz részetek. Újból szeretnélek imára buzdítani benneteket. Köszönöm, hogy válaszoltatok hívásomra!”** (1986. márc. 6.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**12. állomás: Jézus meghal a kereszten (Kiskókai u. – Fő u.)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Megalázta magát, és engedelmeskedett mindhalálig, mégpedig a kereszthalálig.” (Fil 2,8)**

Én Jézusom, íme hova vezetett irántunk való szereteted és az Atya iránti engedelmesség. Ki fogja fel közülünk valaha is a Te szeretetedet! Köszönöm, hogy ennyire mélységesen és felfogóképességünket meghaladva szerettél bennünket! Átdöfött szíved legyen mindnyájunk számára szabadulás és menedék!

Szeretnék válasz lenni szeretetedre. Kereszted előtt térdepelve szeretném szeretettel hallani és hallgatni szavadat. Hatoljanak be azok a szívembe, mint ahogy a Te Anyád Mária, szívéig hatoltak, akinek volt ereje a kereszt tövében maradni.

*(Maradjunk csendben egy kicsit!)*

Mennyei Atyám, köszönöm, hogy ilyen feladattal bíztad meg Fiadat, Jézus Krisztust! Köszönöm, hogy Ő egészen a kereszthalálig teljesítette azt. Köszönöm, hogy meghallgattad imáját, amikor arra kért, bocsáss meg nekünk!

Megbocsátok én is azoknak, akik megsértettek. Kérlek azokért, akik még nem bocsátottak meg. Ösztönözze erre a Te irgalmad és Fiad szenvedése, hogy minden emberhez eljöjjön a béke!

Nem volt könnyű Mária, megértened az Atya akaratát, de mindenesetre elfogadtad, Fiaddal együtt. Köszönöm, hogy gyermekeiddé fogadtál minket. János, hála neked, hogy mindannyiunk nevében elfogadtad Máriát, és így a mi nevünkben is kifejezted Néki háládat! Neked pedig Anyám, köszönet a következő hívásért!

**„Drága gyermekeim! Azt szeretném mondani, hogy ezekben a napokban a kereszt legyen a középpontban. A kereszt előtt imádkozzatok tehát, amelyből nagy kegyelmek áradnak. Most otthonotokban különösen szenteljétek föl magatokat a keresztnek. Ígérjétek meg, hogy nem sértegetitek sem Jézust, sem a keresztet, s elcsúfítani sem fogjátok azt! Köszönöm, hogy meghallgattátok hívásomat!”** (1985. szept. 12.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**13. állomás: Jézus testét leveszik a keresztről (Templom alatti kereszt)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Volt egy József nevű derék és igaz férfi, Júdea Arimatea nevű városából származott, és maga is várta az Isten országát. Tagja volt a tanácsnak, de nem értett egyet a határozattal és az eljárással. Ez elment Pilátushoz, és elkérte Jézus testét. Aztán levette, gyolcsba göngyölte, és sziklasírba helyezte, ahol még nem feküdt senki.” (Luk 23, 50-53)**

Jézus, nehéz kínok közepette befejezted földi pályádat. Mint a szeretet és megbocsátás hőse lehelted ki lelkedet. A bűnbánó latrot magaddal vitted a mennybe, mert megkért, hogy emlékezzél meg róla. Jézus, köszönöm, hogy eljöttél közénk, köszönöm minden szavadat, minden tettedet, minden jelet, mellyel megmutattad, hogy szeretsz minket!

Mária, a kereszt alatt mindent hallottál, mindent átszenvedtél, és most, a sírbatétel előtt anyai öledben tartod Fiadat. Hogy mily gyengéden és szeretettel fogadtad Őt a keresztről, soha, senki nem tudja sem felfogni, sem leírni…

Mária! Hála Neked, meleg anyai öledért! Köszönöm, hogy jövetele hírére, méhedbe fogadtad Őt, és tulajdon szívedben helyet adva hordoztad. Köszönöm, hogy az Isten Fia emberré és Megváltónkká lett méhedben! Hála Neked, hogy a Te öled fogadta Őt akkor is, amikor az emberek keresztre szegezve megölték. Köszönöm, hogy hittel és reménnyel adtad át az anyaföldnek!

Mária, most általad esedezem minden bűnöm bocsánatáért, melyeket szívem ridegségével okoztam, jeget és fagyot terjesztve magam körül. Köszönöm, hogy kész vagy fogadni engem meleg anyai öledbe, hogy megvigasztalj és tovább vezess az úton az Úr felé!

Mária, most szerte a világon szétszóródott gyermekeidért imádkozom Hozzád. Különösen azokért, akik teljesen kihűltek, kiket a bűn megölt lélekben, így a halál lett rajtuk úrrá és az örök halál fenyegeti őket. Te fogadd őket keresztjeikről, hogy a Szentlélek ereje által térjenek vissza az életbe! Mária, különösen az eldobott gyermekekért kérlek, akik nem ismerik az anyai szív melegét. Légy Te az Édesanyjuk, add vissza nékik az élni akarást! Kérlek Mária, azokért az anyákért, kiknek méhe az élet sírjává vált, mert megölték gyermekeiket, vagy születésük után dobták el maguktól. Éleszd újjá őket is, hogy méhük az élet forrásává váljék, és senki ne váljon sírrá, hanem új életbölcsővé!

Köszönöm, Mária következő szavaidat is:

**„Drága gyermekeim! Már mondtam nektek, hogy különös módon választottalak ki benneteket ilyeneknek, amilyenek vagytok. Én, az Édesanyátok, mindannyiótokat szeretlek. A nehézségekben soha ne csüggedjetek, mert szeretlek akkor is, amikor távol vagytok tőlem és Fiamtól. Kérlek benneteket, ne engedjétek meg, hogy szívem véres könnyeket hullasson a bűnben elveszett lelkek miatt. Ezért, drága gyermekeim, imádkozzatok, imádkozzatok, imádkozzatok! Köszönöm, hogy meghallgattátok hívásomat!”** (1984. máj. 24.)

Mária, ezentúl felajánlom imáimat mindannyiunk megváltásáért!

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**ének**

**14. állomás: Jézus holttestét sírba teszik (Temető, ravatalozó)**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„A halál fullánkja a bűn, a bűn ereje pedig a törvény. De legyen hála Istennek, mert Ő győzelemre segít minket, Jézus Krisztus, a mi Urunk által.” (1Kor. 15, 54-57.)**

Jézus, elfogadtad a keresztet, a halált és a sírboltot, hogy hasonló légy hozzánk. Kereszteddel megszentelted a szenvedést, haláloddal legyőzted a halált, sírboltoddal pedig felnyitottál minden sírt. Hála Neked! Míg sírodnál állok, életemen és végzetemen gondolkodom. Tudom, hogy számomra is eljön a vég ezen a földön. Nem ismerem sem a napot, sem az órát. De most ismét Rád bízom életem s halálom. Átadom a haláltól való félelmemet is. Add, hogy távozásom pillanatát jelenléted szentelje meg! Add meg azt a tudatot, hogy mindig a távozás fényében éljek! Úgy, hogy ezen a világon semmi ne állítson meg és ne akadályozzon a Feléd vezető úton. Add, hogy örökre megpihenhessek az Atya kebelén!

Most azokért kérlek, akik természetes halállal, felkészülten halnak meg. Azokért is kérlek, akik váratlanul, erőszakos halállal, elkeseredetten és reménytelenül halnak meg. Imádkozom Hozzád mindazokért, akik a haldoklók mellett vannak. Add, hogy jelenlétük segítse őket utolsó órájukban. Azokért is Hozzád fordulok, akik embertelen módon távoznak az élők sorából, légy mellettük és vezesd őket országodba!

Ments meg mindnyájunkat az örök sötétségtől! Vezess be a fénybe, amely harmadnap tündökölt sírod felett!

Mária, légy mellettem halálom óráján! Fogadd életemet anyai öledbe! Mária, add, hogy megértsem mindazt, amit felkínáltál itt, és örömteli elkötelezettséggel élhessem meg Veled, azért hogy tudjam az Atya akaratát teljesíteni minden nap úgy, ahogy Te teljesítetted!

Add, hogy meghaljon bennem minden rossz, és feltámadjon a jó és az élet!

Köszönöm e meghívást:

**„Drága gyermekeim! Ma is arra szeretnélek felszólítani benneteket, hogy komolyan vegyétek és komolyan éljétek meg üzeneteimet! Drága gyermekeim, miattatok maradtam ilyen hosszú ideig, hogy segítségetekre legyek üzeneteim megvalósításában. Ezért, drága gyermekeim, irántam való szeretetből éljétek meg minden üzenetemet!”** (1986. okt. 30.)

**Miatyánk…**

***Könyörülj rajtunk, Urunk!***

***Könyörülj rajtunk és a tisztítótűzben szenvedő lelkeken!***

**Befejező imádság**

***Imádunk Téged, Krisztus és áldunk Téged.***

***Mert szent kereszted által megváltottad a világot.***

**„Óvakodjunk ezért attól, hogy valaki közületek későn jöttnek számítson, amíg érvényben van az ígéret, hogy nyugalma országába bemehetünk. Hozzánk éppúgy eljutott az üdvösség örömhíre, mint őhozzájuk: ám nekik nem vált hasznukra a tanítás, mert nem csatlakoztak azokhoz, akik hittel hallgatták.” (Zsid 4, 1-2)**

Atyám, fiad sírjánál elmélkedem a szavakon, melyeket a próféták és az apostolok által mondtál. Itt vagyok. Gyógyíts meg!

Támassz fel, hogy összes teremtményeddel dicsőíthessem új teremtésedet, amelyet a Fiad halála utáni harmadik napon kezdtél meg! Teremts újjá engem, hogy teljességgel szolgálhassalak, és egykor örökre örvendezzem benned!

Mária, veled szeretnék élni mindennap abban a reményben, hogy rajtam is beteljesednek majd a próféták által tett ígéretek. Így legyen, és ez teljesedjék bennem és minden emberben!

**"Drága gyermekek!**

**Ebben a kegyelmi időben, amikor meg vagytok hívva a megtérésre, arra buzdítalak benneteket kicsi gyermekek, hogy ajánljátok fel nekem imáitokat, szenvedéseiteket és könnyeiteket a szívek megtéréséért, amelyek távol vannak Fiam, Jézus szívétől. Kicsi gyermekek, imádkozzatok velem, mert Isten nélkül nincs jövőtök, sem örök életetek. Szeretlek benneteket, de nélkületek nem tudok nektek segíteni. Ezért mondjatok igent Istennek. Köszönöm, hogy válaszoltatok hívásomra." (2025. március 25.)**